Դիտարկմանը, որ նախորդ իշխանություններից ստացած ծանր ժառանգության պարագայում 3-4 ամսում հնարավո՞ր է տեսանելի արդյունքներ ունենալ, ՀՀԿ-ականը պատասխանեց․ «Բայց ես չէ՞ որ չեմ ասում, թե տեսեք՝ այս երեք ամսում տնտեսությունը չզարգացավ, աշխատավարձերը չբարձրացան եւ այլն։ Ես հասկանում եմ, որ որեւէ մեկը կախարդական փայտիկ չունի, բայց այսօրվա այս իրավիճակը՝ մարդկանց ազատ խոսքից զրկելը, սեւերի ու սպիտակների բաժանելը, տարանջատելը, վախի մթնոլորտի տակ պահելն անընդունելի է»։ Նրա կարծիքով, իշխանությունն օրինական ճանապարհով հարցերը լուծելու փոխարեն համացանցում որոշ խմբերի «ֆաս» է տալիս թիրախների դեմ․ «Երկիրն անվտանգության խնդիր ունի, իսկ դու իմ ու քո-ի, տարեցների ու երիտասարդների խնդիր ես դնում։ Չպիտի լինի նման խնդիր։ Մոռացեք»։ Ալիկ Սարգսյանը չի թաքցնում՝ վիրավորված է սեփական կուսակցությունից, ասում է, որ իր պես «գաղափարական» մարդկանցից բացի, ՀՀԿ-ն իր շարքերը համալրել էր շահադիտական նկրտումներ ունեցողներով, որոնց պատճառով նաեւ տեղի ունեցավ հեղափոխությունը։ Տեղեկացնում է, որ ՀՀԿ-ում հիմա մաքրման գործընթաց է սկսվել․ «Ժամանակ է պետք՝ բացասման սկզբունքով սխալները հասկանալու համար, ու ՀՀԿ-ն այդ ճանապարհին է։ Ինչ վերաբերում է Ձեր ասած վերակենդանացման շանսերին, ՀՀԿ-ն չի մահացել, որ վերակենդանանա։ ՀՀԿ-ն հիմա լուրջ ինքնամաքրվում է բոլոր այն մարդկանցից, որոնց պատճառով եղավ այս ամենը»։ Խոսքը մականունավորների՞ մասին է։ Այո։ Իսկ գլխավոր մեղավոր Սերժ Սարգսյանից ե՞րբ է «մաքրվելու»։ «Հիմա Սերժ Սարգսյանի խնդիրը չէ, քննարկում ենք պատճառները՝ ինչի համար ստացվեց։ Այն մարդիկ, ովքեր մեղավոր են, կա՛մ ինքնակամ, կա՛մ պարտադրաբար կհեռանան։ Բայց այո, գուցե Սերժ Սարգսյանն ինչ-որ բաներ չի արել, որ պետք է աներ այս իրավիճակից խուսափելու համար։ Եթե ասեմ, որ ամեն ինչ իդեալական է եղել, կուսակցության ղեկավարությունը միջոցներ է ձեռնարկել ամեն ինչը վերահսկելու համար, սուտ կլինի։ Եթե ձեռնարկած լիներ, այս ամենը չէր լինի»։ Ի դեպ, Ալիկ Սարգսյանը Քոչարյանի վերադարձի առիթով բարձրացած «վայնասունն» անտեղի է համարում․ «Չէ՞ որ Քոչարյանի ժամանակ տնտեսություն էր ծաղկում, երկնիշ թվերով աճ էինք արձանագրում»։ Սակայն երկրորդ նախագահի միջոցով ՀՀԿ-ի՝ իշխանության վերադարձի հնարավորության մասին նա լռում է․ «Ես տեղյակ չեմ համագործակցության մասին»։